May 15, 2016 | Hennie van Deventer se Blog
Vir so 'n nobele saak doen hierdie oom graag sy ding – sonder 'n aangehegte faktuur. Hoop maar net die resep van die goeie jare 60's is vir die nuwe tyd nog so ietwat relevant. (hvd)
MISTYKIES AAN DIE NUUSFRONT
May 13, 2016 | Hennie van Deventer se Blog
'n Ligte mistykie gewees by Kyknet, meen 'n Burgerleser, om in sy hoofnuus geen woord te rep oor die sluiting van die N2 weens die ongedurigheid by Grabouw nie. Moet met die beswaarde saamstem. Die Burger staan ongelukkig self agter die deur. Die eerste vier dae van die moleste in Limpopo waarin 24 skole in vlamme opgegaan het, het die koerant daaroor geswyg. Selfs die Washington Post het dit nuuswaardig geag.
Geen koerant, TV-stasie, radiostasie of watter nuusmedium ook al is, helaas, immuun teen foutiewe menslike oordele nie. Meer besluite word dikwels in 24 uur in 'n redaksiekantoor geneem as in 'n minister se kantoor in 'n maand. Nie elke besluit kan suiwer wees nie.
My eie koerant, Die Volksblad, het in 1966 daarin geslaag om 'n storie totaal mis te vat waaroor die wereld in beroering was. Van een van die Beatles het die aanspraak gekom dat daardie groepie mopkop-kitaarspelers uit Liverpool gewilder is as Jesus Christus. Die hoofsubredakteur van Die Volksblad het geoordeel dis godslasterlik, heiligskennis, boos en onpubliseerbaar. Die berig is snippermandjie toe pleks van die voorblad.
Die struikelaar se kop is deeglik gewas. Sy naam was Hennie van Deventer. Van tyd tot tyd moet 'n mens maar jou eie blapsies onthou. Anders neig jy om soms ietwat selfvoldaan te raak in jou kritiek
May 12, 2016 | Hennie van Deventer se Blog
Sowat drie jaar gelede het egter in pa en seun se lywe omgekeerde groei plaasgevind. Ons het geoordeel die baadjie sou dalk meer funksioneel wees terug in HvD se kas.
Maar dit bly 'n dekselse mooi baadjie. Waar kry jy weer een met so 'n geskiedenis, karakter en tradisie? Belangriker: sal ek dit kan bekostig? (hvd)
May 11, 2016 | Hennie van Deventer se Blog
Verlang nog na die dae nou reeds lank verby …. (hvd)
May 9, 2016 | Hennie van Deventer se Blog
'n Melktert wat 'n wereldrekord kan wees, is op Wellington gebak, lees ek vanoggend in Die Burger: sowat 200 liter melk, 3m in deursnee. Op Coligny is 'n kameelperd gebraai: 10 ton hout en 80 liter marinade.
Herinner my weer aan die vrugtekoek van Die Volksblad-Kunsmark in Bloemfontein op sy vyfde verjaardag op 2 Mei 1987 – amper 30 jare gelede. Op die foto word Mariette Brummer (4) en Elindi van Rensburg (5) verdwerg deur 'n berg Kunsmark-koek. In daardie koek was 15 bottels brandewyn (geen tikfout.nie). Hier is die volledige resep:
70 kg koekmengsel / 30 kg meelblom / 15 kg suiker / 60 dosyn eiers / 15 bottels brandewyn / 18 kilogram botter / 15 kilogram kersies /9 kilogram neute
Die jare 80 was vir die Kunsmark 'n goue dekade en sy vyfde verjaardag was 'n feestelike dag in Koningspark, daar neffens die Vrystaat-stadion. Gade Tokkie was destyds die organiseerder. Sy en haar helpers het 5 000 porsies koek uitgedeel.
(Elindi, die enetjie met die vlegsels regs op die foto) is, terloops, ver gevorder met haar doktorale studies op Stellenbosch.) (hvd)
WAAR IS BIBI KOO?
May 6, 2016 | Hennie van Deventer se Blog
Een klein subtema van Die Volksblad se ywer in die jare 80 om die erge diskriminasie teen Asiërs aan te vat, bly my besonderlik by. Dit is die stryd wat gevoer is oor Bibi Koo, 'n Chinese meisietjie uit Taiwan.
Bibi is in 1983 toegang geweier deur 'n onversetlike Laerskool Harrismith (waar, ironies genoeg, Fanie van Wyk, geliefde swaer van die uwe, die skoolhoof was). Sy was 11 jaar oud en in standard vyf (graad sewe).
Die beheerraad het die antieke Vrystaatse wet van 1890 as struikelblok voorgehou; (Die) Volksblad het volgehou dat dit net 'n rookskerm vir die raad se rassevooroordeel en onwilligheid is.
Die openbare mening het nogal verrassend vinnig in die rigting van klein Bibi geswaai. Teen soveel opwellende simaptie was die beheerraad nie lank bestand nie.
Nadat Bibi by die skool verwelkom is, is twee briefies uit die Taiwanse ambassade in Pretoria by (Die) Volksblad afgelewer om, met die ouwêreldse hoflikheid wat by daardie mense tweede natuur is, die koerant vir sy bydrae tot 'n oplossing te bedank.
T.C. Chiang, persbeampte, het met grasie sy pluimpie uitgedeel: "You are so responsive and responsible, as a newspaper, to publish the remarkable editorial(-s) on the case of Bibi, that I must express to you my heartfelt appreciations. The very small Chinese community in this country is thrilled to see that there is a true friend of ours in the Free State."
H.K. Yang, die ambassadeur, het hom met, eenderse grasie, met daardie dankie vereenselwig: "In view of the fact that Die Volksblad has an important role to play in the formation of public opinion in the Orange Free State, your editorial reflects not only understanding but also far-sightedness and wisdom."
Nou-ja, Bibi en (Die) Volksblad het daardie ronde gewen. Die meisie, glo ek, was in 'n sekere sin ook 'n bondgenoot van die koerant om die sogenaamde driekamer-parlement (1984 – 1994) só te bevorder dat 'n "konserwatiewe" provinsie soos die Vrystaat in die referendum later dieselfde jaar (1983) solied ten gunste daarvan hul kruisies gaan trek het. Wonder nogal waar Bibi Koo haar nou bevind en of sy van haar rol in daardie stukkie geskiedenis bewus is. (hvd)